《登石城驿亭》
元代·范梈

南游未是谪，北行不当归。今旦陟崇冈，飘飘风吹衣。

始我在京时，双阙凝秋晖。别来守穷海，故国音书稀。

窃禄滋愧负，何时睹柴扉。胡不依白日，去即能如飞。

驿楼俯平川，其下白云围。雨馀足稻粱，可以信丰饥。

去去道路远，王事毋稽违。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。